Դաստիարակը չի վախենում խոստովանելուց, որ երբեմն խուճապի է մատնվում այս երեխաների հետ, չի իմանում ինչ անել, բայց ելք միշտ էլ գտնում է: Ինքն է նրանց հետ աշխատելու որոշ մեթոդներ մշակել, հիմնականում՝ խաղային, որոնք ամենահաջողվածն են: Իսկ այն մասին, թե վերապատրաստումների բացակայության պայմաններում արդյոք փորձե՞լ է համապատասխան գրականություն ուսումնասիրել, ինքնուրույն սովորել հաշմանդամություն ունեցող երեխաների հետ աշխատելու սկզբունքների, հմտությունների մասին, Արմինեն պատասխանեց. «Երբ հաշմանդամություն ունեցող այս երեխաներին ընդունեցի խմբում, մտավախություն ունեի, որ չեմ կարողանա աշխատել նրանց հետ, բայց ինձ վերադաստիարակեցի, ինձ վրա շատ աշխատեցի, որ վախերս հաղթահարեմ, սակայն հաշմանդամության վերաբերյալ ինքնակրթության հարցում դեռ անելիքներ ունեմ»,- ասում է նա: